Hrvatska turistička zajednica na temelju podataka sustava eVisitor uočila je sjajne rezultate

Hrvatska je ove godine 100 milijuna turističkih noćenja ostvarila ovoga vikenda, što je tjedan dana ranije nego lani, objavila je u ponedjeljak Hrvatska turistička zajednica (HTZ) na temelju podataka sustava eVisitor, koji sadrži turistički promet ostvaren u komercijalnom i nekomercijalnom segmentu te u nautičkom charteru.

HTZ ocjenjuje kako ostvarujemo iznimno pozitivne rezultate

"Riječ je o odličnom rezultatu jer je 100 milijuna noćenja prošle godine premašeno tjedan dana kasnije, odnosno na dan 28. rujna", navodi se u priopćenju Glavnog ureda HTZ-a.

Sadržaj se nastavlja...

To, ocjenjuju u HTZ-u, potvrđuje kako hrvatski turistički sektor i u ovoj vrlo izazovnoj i zahtjevnoj turističkoj godini ostvaruje iznimno pozitivne rezultate.

"Dosadašnji pozitivni pokazatelji o ostvarenom turističkom prometu, ali i oni financijski, dokaz su kako je Hrvatska izvrsno pozicionirana na svjetskom turističkom tržištu. I dalje ćemo turističku politiku voditi u smjeru održivog i odgovornog turizma s ciljem da cjelokupna ponuda bude sve kvalitetnija", istaknuo je u priopćenju ministar turizma Gari Cappelli.

Odličan rezultat hrvatskog turizma

I direktor HTZ-a Kristjan Staničić smatra da realizacija 100 milijuna noćenja tjedan dana ranije u odnosu na prošlu godinu predstavlja odličan rezultat hrvatskog turizma i jasan podatak kako naša zemlja zauzima stabilnu poziciju na konkurentnom međunarodnom tržištu.

"S ciljem zadržavanja pozitivnih trendova već sada vrlo intenzivno radimo na pripremi turističke 2020. godine. Trenutačno traje velika kampanja za promociju posezone za koju već sada bilježimo odlične najave", naglasio je Staničić i dodao kako ostvareni rezultati potvrđuju da je Hrvatska na brojnim tržištima sve više percipirana kao cjelogodišnje turističko odredište.

Prema prvim i nepotpunim podacima sustava eVisitor, u Hrvatskoj je u dosadašnjem dijelu godine, odnosno od 1. siječnja do 22. rujna, ostvareno 18,3 milijuna dolazaka i gotovo 101 milijun noćenja, što u odnosnu na isto razdoblje prošle godine predstavlja rast od 4 posto u dolascima i 2 posto u noćenjima.

U tom je razdoblju najviše noćenja ostvareno s tržišta Njemačke, Hrvatske, Slovenije, Austrije, Poljske i Italije, a odredišta s najviše noćenja su Dubrovnik, Rovinj, Poreč, Split i Medulin, ističu iz HTZ-a u priopćenju.